張作詩送硯反劍乃和其詩卒以劍歸之
作者：蘇軾
朝代：宋

paragraphs: 贈君長鋏君當歌，每食無魚歎委蛇。
一朝得見暴公子，櫑具欲與冠爭峨。
豈比杜陵貧病叟，終日長鑱隨短蓑。
斬蛟刺虎老無力，带牛佩犢吏所訶。
故將換硯豈無意，恐君雕琢傷天和。
作詩反劍亦何謂，知君欲以詩相磨。
報章苦恨無好語，試向君硯求餘波。
詩成劍往硯應笑，那將屋漏供懸河。